ET Euroopa Liidu Teataja L 178/22

KOMISJONI RAKENDUSOTSUS (EL) 2016/1072,

29. juuni 2016,

millega lõpetatakse teatavate Hiina Rahvavabariigist pärit teatavate keraamiliste vahtfiltrite importi käsitlev dumpinguvastane menetlus

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 30. novembri 2009. aasta määrust (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed, (1) eriti selle artikli 9 lõiget 1,

ning arvestades järgmist:

1. MENETLUS

(1) 14. augustil 2015 algatas Euroopa Komisjon (edaspidi „komisjon“) määruse (EÜ) nr 1225/2009 (edaspidi „algmäärus“) artikli 5 alusel dumpinguvastase uurimise seoses teatavate Hiina Rahvavabariigist (edaspidi „HRV“) pärit keraamiliste vahtfiltrite impordiga liitu. Ta avaldas algatamisteate Euroopa Liidu Teatajas (2) (edaspidi „algatamisteade“).

(2) Komisjon algatas uurimise vastavalt kaebusele, mille esitas 1. juulil 2015 ettevõtja Vesuvius GmbH (edaspidi „kaebuse esitaja“). Kaebuse esitaja toodang moodustab rohkem kui 25 % liidu kõnealuste keraamiliste vahtfiltrite kogutoodangust. Kaebus sisaldas tõendeid dumpingu ja sellest tulenenud olulise kahju kohta, mida käsitati piisava põhjusena uurimise algatamiseks.

(3) Algatamisteates kutsus komisjon huvitatud isikuid uurimises osalemiseks komisjoniga ühendust võtma. Lisaks teatas komisjon eraldi kaebuse esitajale, teistele teadaolevatele liidu tootjatele, teadaolevatele eksportivatele tootjatele ning HRV ametiasutustele, teadaolevatele importijatele, tarnijatele ja kasutajatele, kauplejatele, samuti teistele teadaolevalt asjassepuutuvatele ühendustele uurimise algatamisest ja kutsus neid üles osalema.

(4) Huvitatud isikutel oli võimalus esitada uurimise algatamise kohta märkusi ning taotleda komisjonilt ja/või kaubandusmenetluses ärakuulamise eest vastutavalt ametnikult enda ärakuulamist.

2. KAEBUSE TAGASIVÕTMINE JA MENETLUSE LÕPETAMINE

(5) 8. märtsil 2016 komisjonile saadetud kirjas võttis kaebuse esitaja kaebuse ametlikult tagasi.

(6) Alusmääruse artikli 9 lõike 1 kohaselt võib juhul, kui kaebuse esitaja võtab oma kaebuse tagasi, menetluse lõpetada, kui lõpetamine ei ole vastuolus liidu huvidega.

(7) Komisjon otsustas dumpinguvastase menetluse lõpetada, sest uurimise käigus ei ilmnenud ühtegi asjaolu, mis oleks näidanud, et lõpetamine oleks vastuolus liidu huvidega. Huvitatud isikuid teavitati sellest ja neile anti võimalus esitada märkusi. Komisjonile ei laekunud ühtki märkust, mille alusel võiks järeldada, et lõpetamine ei ole liidu huvides.

(8) Seega otsustas komisjon, et teatavate HRVst pärit keraamiliste vahtfiltrite liitu importimist käsitlev dumpinguvastane menetlus tuleks lõpetada.

(9) Käesolev otsus on kooskõlas alusmääruse artikli 15 lõike 1 alusel moodustatud komitee arvamusega,

ON VASTU VÕTNUD KÄESOLEVA OTSUSE:

Artikkel 1

Dumpinguvastane menetlus seoses selliste keraamiliste vahtfiltrite impordiga liitu, mille keskmine poorsus on kuni 60 poori tolli kohta ja mis on vastupidavad temperatuurivaheldustele, mida põhjustab sulametalli temperatuuri muutus keskkonnatemperatuurilt temperatuurini vähemalt 1 300 °C, ja mis on valmistatud keraamilisest materjalist, v.a:

— fossiilsetest ränisetetest või samalaadsetest ränimuldadest valmistatud keraamilisest materjalist või

— materjalist, mis sisaldab tsirkooni (tsirkooniumdioksiid ZrO2) rohkem kui 50 massiprotsenti,

mis pärinevad Hiina Rahvavabariigist ja kuuluvad praegu CN-koodide ex 6903 10 00, ex 6903 20 10, ex 6903 20 90, ex 6903 90 10, ex 6903 90 90 ja ex 6909 19 00 alla, on käesolevaga lõpetatud.

Artikkel 2

Käesolev otsus jõustub järgmisel päeval pärast selle avaldamist Euroopa Liidu Teatajas.

Brüssel, 29. juuni 2016 Komisjoni nimel president Jean-Claude JUNCKER

(1) ELT L 343, 22.12.2009, lk 51.

(2) Teade Hiina Rahvavabariigist pärit teatavate keraamiliste vahtfiltrite importi käsitleva dumpinguvastase menetluse algatamise kohta (ELT C 266, 14.8.2015, lk 14).